Александър Тейлър
Багдад

Превод от английски: Валентин Кръстев, —

chitanka.info

Когато обявяват „нацелена бомбардировка“,

гответе се да гледате тела на жени и деца по улиците,

гответе се да видите сакатото дете, захвърлено в мрака на фургона,

черните куршуми на очите му, прицелени в сърцето ви.

О, хирургичен удар, изпреварващо действие,

свлачища от сгради, огромни ровове за никъде,

уста застинала в чудовищно смразено О.

В залата за пресконференции, иззад полираната й трибуна,

под ярките прожектори на телевизията,

красивият генерал публично изразява съжаление

за случайните косвени вреди.

В болницата едно чернооко момиче маха с чуканчето на ръката си.

Навсякъде — превръзки по-големи от човешки крайници.

Гответе се, във век, във който страдаме,

малките деца да дойдат и да страдат вместо нас.

Няма нищо, което да сме готови да си сторим един на друг,

и няма дума, която да не сме готови да използваме, за да отречем това.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.